નવી દિલ્હી- છેલ્લા કેટલાંક દિવસોથી દેશના અનેક શહેરોના લોકોને વિવિધ બેન્કોના ATMમાં કેશ નહીં હોવાની સમસ્યાનો સામનો કરવો પડી રહ્યો છે. અનેક જગ્યાઓ ઉપર ATMની બહાર લાંબી લાઈનો પણ જોવા મળી હતી. માનવામાં આવી રહ્યું છે કે, FRDI ફાઈનાન્શિયલ રિઝોલ્યૂશન એન્ડ ડિપોઝીટ ઈન્શ્યોરન્સ બિલને લઈને લોકોમાં આશંકાને પગલે મોટી કરન્સીનો (500 અને 2000) સંગ્રહ વધવાને કારણે બજારમાં અછતની સ્થિતિ સર્જાઈ છે. બીજી તરફ સરકારે પણ નાણાંની અછતને દૂર કરવા સપ્લાઈ અને નવી નોટોના છાપવા પર વધુ ભાર મુક્યો છે. નાણામંત્રાલયના પ્રમુખ આર્થિક સલાહકારે દાવો કર્યો છેકે, આગામી એક સપ્તાહમાં સ્થિતિ સામાન્ય થઈ જશે. ઓલ ઈન્ડિયા બેન્ક ઓફિસર્સ કન્ફેડરેશનના દિલ્હી ક્ષેત્રના પ્રમુખે પણ જણાવ્યું કે, વધુમાં વધુ 7થી 10 દિવસમાં સ્થિતિ નિયંત્રણમાં આવી જશે.